‘โต้ง’โก่งคอย้ำครั้งที่ร้อยไม่ขึ้นภาษีแน่
“กิตติรัตน์” แผ่นเสียงตกร่อง ยันไม่ขึ้นภาษี-แอลพีจี ช่วยลดค่าครองชีพประชาชน
10 พ.ค. 2555

“กิตติรัตน์” แผ่นเสียงตกร่อง ยันไม่ขึ้นภาษี-แอลพีจี ช่วยลดค่าครองชีพประชาชน 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า รัฐบาลยืนยันว่าจะไม่มีการดำเนินมาตรการใดๆ ที่เป็นการซ้ำเติมและเพิ่มภาระเกี่ยวกับค่าครองชีพของประชาชน โดยเฉพาะในส่วนของภาษีสรรพสามิตน้ำมันดีเซลและราคาก๊าซแอลพีจีภาคครัวเรือน ที่รัฐบาลจะยืดอายุมาตรการและตรึงราคาออกไปจนถึงปลายปีนี้ รวมทั้งจะยังไม่มีการปรับขึ้นภาษีมูลค่าเพิ่มและภาษีเงินได้บุคคลธรรมดาด้วย โดยเชื่อว่าไม่ส่งผลกระทบต่อการจัดเก็บรายได้ของรัฐบาล 
“กรณีของราคาแอลพีจีนั้น เห็นว่าหากมีการอุดหนุนราคานานไปจะกลายเป็นอุปสรรคต่อการเข้าสู่ประชาคมเศรษฐกิจอาเซียน และหวังว่าราคาน้ำมันในตลาดโลกจะทรงตัวและผ่อนคลายความตึงเครียดลง เพื่อจะช่วยทุเลาปัญหาเรื่องต้นทุนด้านการขนส่ง โดยหากราคาน้ำมันในตลาดโลกปรับลดลง รัฐบาลก็อาจจะมีเรียกเก็บภาษีหรือเรียกเงินเข้ากองทุนน้ำมันเชื้อเพลิง โดยไม่ให้กระทบกับราคาขายปลีกได้” นายกิตติรัตน์ กล่าว
นายกิตติรัตน์ กล่าวอีกว่า ปัญหาค่าครองชีพสูงนั้น เรื่องนี้นายบุญทรง เตริยาภิรมย์ รัฐมนตรีว่าการกระทรวงพาณิชย์เป็นผู้นำในการแก้ไขปัญหา เพราะถือเป็นภารกิจโดยตรง